ΓΡΑΠΤΗ ΕΡΩΤΗΣΗ E-1869/98

υποβολή: Luigi Caligaris (ELDR) και Eolo Parodi (PPE) προς την Επιτροπή

(16 Ιουνίου 1998)

Θέμα: Κατασκευή του άξονα Λυών-Τορίνου-Μιλάνου-Βενετίας-Τεργέστης και σύνδεση με το λιμάνι της Γένοβας

Οι ιταλικές, σλοβενικές και ουγγρικές αρχές υπέγραψαν πρόσφατα δέσμευση για τη δημιουργία μιας "Authority" με στόχο την εξεύρεση της απαραίτητης χρηματοδότησης για την κατασκευή του διαδρόμου συγκοινωνίας V που θα συνδέει την Τεργέστη με το Κίεβο μέσω Λουμπλιάνας και Βουδαπέστης.

Ο διάδρομος συγκοινωνίας V δεν θα μπορεί ωστόσο να εκμεταλλευθεί πλήρως τις δυνατότητές του εάν δεν αναπτυχθεί κατάλληλα ο διευρωπαϊκός άξονας Λυών-Τορίνου-Μιλάνου-Βενετίας-Τεργέστης, του οποίου αποτελεί τη φυσική προέκταση. Πράγματι, μόνο εάν ενισχυθεί αποτελεσματικά ο άξονας αυτός, θα είναι δυνατόν να εξασφαλιστεί ικανοποιητική οδική σύνδεση των χωρών της Ανατολικής και Δυτικής Ευρώπης με τις μεσογειακές χώρες της Ευρωπαϊκής Ένωσης (Ισπανία, Γαλλία, Ιταλία) και τα λιμάνια τους (ιδίως Βαρκελώνη, Μασσαλία, Γένοβα, Βενετία και Τεργέστη).

1. Μπορεί η Επιτροπή να μας πει σε ποιό στάδιο βρίσκονται οι εργασίες για την κατασκευή του άξονα Λυών-Τορίνου-Μιλάνου-Βενετίας-Τεργέστης καθώς και πότε αναμένεται να ολοκληρωθεί;

2. Δεν θεωρεί η Επιτροπή ότι, αν σημειωθούν μεγάλες καθυστερήσεις στην κατασκευή του άξονα αυτού σε σχέση με τους διευρωπαϊκούς άξονες Ανατολής-Δύσης προς βορράν των Άλπεων, θα παρεμποδιστεί η ισόρροπη ανάπτυξη των συνδυασμένων μεταφορών σε ευρωπαϊκό επίπεδο και θα περιοριστούν οι δυνατότητες πρόσβασης στην ευρωπαϊκή υποήπειρο από τη Μεσόγειο και τα λιμάνια της;

3. Μπορεί η Επιτροπή να μας πει τι μέτρα θα πρέπει να ληφθούν από τις αρχές των κρατών μελών τα οποία διασχίζει ο άξονας αυτός;

Απάντηση του κ. Kinnock εξ ονόματος της Επιτροπής

(31 Ιουλίου 1998)

Η Επιτροπή αναγνωρίζει τη σημασία της σιδηροδρομικής γραμμής Λυών-Τεργέστη τρένου μεγάλης ταχύτητας για την ανάπτυξη ενός ισόρροπου διευρωπαϊκού δικτύου μεταφορών, όπως καθορίζεται στην απόφαση αριθ. 1692/96/ΕΚ του Κοινοβουλίου και του Συμβουλίου της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών(1). Αναμένεται ότι με το έργο θα βελτιωθεί ουσιωδώς η ανταγωνιστική θέση των σιδηροδρομικών γραμμών εμπορευματικών μεταφορών. Με το τρένο μεγάλης ταχύτητας θα εξυπηρετηθούν υψηλής ποιότητας επιβατικές και εμπορευματικές γραμμές, ο νέος δε άξονας θα ανακουφίσει τις υφιστάμενες σιδηροδρομικές γραμμές αποδεσμεύοντας μεταφορική ικανότητα. Η δυναμικότητα αυτή θα μπορούσε να χρησιμοποιηθεί για τη βελτίωση των εμπορευματικών μεταφορών καθώς και των τοπικών και αστικών γραμμών.

Σύμφωνα με το άρθρο 129γ της συνθήκης ΕΚ, η ευθύνη για την υλοποίηση έργων κοινού ενδιαφέροντος βαρύνει κυρίως τα κράτη μέλη. Ενώ σημειώθηκαν κάποιες καθυστερήσεις στο έργο λόγω της πολυπλοκότητάς του και περιορισμών στη διάθεση δημόσιων κονδυλίων, το έργο ευρίσκεται σε προχωρημένο στάδιο προετοιμασίας. Για το τμήμα Λυών-Montmélian έχει οριστικοποιηθεί η προμελέτη; στην Ιταλία έχουν αρχίσει εργασίες σε ορισμένους μείζονες κόμβους; έχουν εξασφαλιστεί δημόσια κονδύλια για ορισμένα τμήματα στην Ιταλία; και, για το διεθνές τμήμα, η Γαλλία και η Ιταλία έχουν συμφωνήσει να χρηματοδοτήσουν τη φάση εκπόνησης μελετών έως το έτος 2000. Η Κοινότητα έχει ήδη χορηγήσει 95 εκατομ. ECU στο έργο (έως το 1997) για τη χρηματοδότηση μελετών και προπαρασκευαστικών εργασιών.

Είναι δύσκολο να εκτιμηθεί επακριβώς ο βαθμός που οι καθυστερήσεις μπορεί να επηρεάσουν την ανάπτυξη των γραμμών συνδυασμένων μεταφορών και το ρόλο των λιμένων που επηρεάζονται από τη ζεύξη Λυών-Τεργέστη. Σχετικώς με αυτό αξίζει να σημειωθεί ότι πραγματοποιούνται επενδύσεις στην Ιταλία για τη βελτίωση των σιδηροδρομικών γραμμών Γένοβα/Voltri - Novara - Domodossola, Pontebanna και Brenner. Οι επενδύσεις αυτές θα ωφελήσουν κυρίως τις εμπορευματικές γραμμές και έχουν λάβει κοινοτική στήριξη. Επιπλέον, η γαλλική και η ιταλική κυβέρνηση συμφώνησαν να αναλάβουν επενδύσεις στις υφιστάμενες γραμμές για να αυξηθεί μεσοπροθέσμως η μεταφορική ικανότητα, κυρίως εμπορευματικών μεταφορών, ενώ στην Ιταλία βελτιώνεται η υφιστάμενη γραμμή Τουρίνο-Τεργέστη.

Περαιτέρω πληροφορίες για το υπόψη έργο, μεταξύ άλλων εκθέσεις βαθμού προόδου και χρονοδιάγραμμα της προγραμματισμένης υλοποίησης, μπορεί κανείς να εύρει στο έγγραφο "Διευρωπαϊκά δίκτυα μεταφορών: έκθεση προόδου και εφαρμογής των 14 Ιουλίου 1998"(2) και στα συνοδευτικά τεύχη στοιχείων που αποστέλλονται απευθείας στο Αξιότιμο Μέλος και στη Γραμματεία του Ευρωπαϊκού Κοινοβουλίου.

(1) ΕΕ C 228, 9.9.1996.

(2) COM(98)356 τελικό.